**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για το νομοσχέδιο «Ο περί Υφυπουργού παρά τω Προέδρω για Ευρωπαϊκά Θέματα (Προσωρινές Διατάξεις) Νόμος του 2023»**

**Παρόντες:**

Χάρης Γεωργιάδης, πρόεδρος Μαρίνα Νικολάου

Μάριος Μαυρίδης Γιώργος Κουκουμάς

Γιώργος Λουκαΐδης Χρύσης Παντελίδης

Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 7 και 14 Νοεμβρίου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της ο Υπουργός Εξωτερικών, συνοδευόμενος από υπηρεσιακούς παράγοντες, και εκπρόσωποι του Υπουργείου Οικονομικών και της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Αβέρωφ Νεοφύτου και Χριστιάνα Ερωτοκρίτου.

Σκοπός του νόμου που προτείνεται είναι η θέσπιση νομοθεσίας για τον διορισμό και τις αρμοδιότητες Υφυπουργού παρά τω Προέδρω για Ευρωπαϊκά Θέματα, ο οποίος θα έχει τη συνολική πολιτική εποπτεία για την προετοιμασία και τη διεκπεραίωση κατά το πρώτο εξάμηνο του έτους 2026 της προεδρίας του Συμβουλίου της Ευρωπαϊκής Ένωσης, την οποία θα αναλάβει η Δημοκρατία ως κράτος μέλος της Ευρωπαϊκής Ένωσης.

Ειδικότερα, με το νομοσχέδιο προβλέπονται μεταξύ άλλων τα ακόλουθα:

1. Ο διορισμός, με πράξη του Προέδρου της Δημοκρατίας, Υφυπουργού παρά τω Προέδρω για Ευρωπαϊκά Θέματα.
2. Η διάρκεια της θητείας του υφυπουργού, η οποία σύμφωνα με την προτεινόμενη ρύθμιση αρχίζει σε ημερομηνία που καθορίζει ο Πρόεδρος της Δημοκρατίας με την πράξη διορισμού του και λήγει την 31η Ιουλίου 2026.
3. Οι αρμοδιότητες του υφυπουργού, οι οποίες μεταξύ άλλων περιλαμβάνουν τα ακόλουθα:

α. Την πολιτική εποπτεία της Γραμματείας της Κυπριακής Προεδρίας της Ευρωπαϊκής Ένωσης κατά το πρώτο εξάμηνο του έτους 2026.

β. Την πολιτική εκπροσώπηση σε όργανα και θεσμούς της Ευρωπαϊκής Ένωσης και τη διενέργεια επαφών με τους θεσμούς και τα όργανα αυτά.

γ. Τη συνολική πολιτική εποπτεία, σε συνεργασία με τους καθ’ ύλην αρμόδιους υπουργούς, της προετοιμασίας και διεκπεραίωσης της Κυπριακής Προεδρίας.

δ. Τον συντονισμό του προγράμματος και των προτεραιοτήτων της Κυπριακής Προεδρίας.

ε. Την οργάνωση των συναντήσεων που θα πραγματοποιηθούν στη Δημοκρατία, καθώς και άλλα οργανωτικά θέματα.

στ. Την επικοινωνιακή στρατηγική σε συνεργασία με τον κυβερνητικό εκπρόσωπο και το Γραφείο Τύπου και Πληροφοριών.

1. Η παρουσία του υφυπουργού κατά τις συζητήσεις ενώπιον του Υπουργικού Συμβουλίου για θέματα της αρμοδιότητάς του και η υποβολή σχετικών ενημερωτικών σημειωμάτων, χωρίς να συμμετέχει στη διαδικασία λήψης αποφάσεων.
2. Η υποχρέωση υποβολής Έκθεσης Πεπραγμένων στον Πρόεδρο της Δημοκρατίας και αντιγράφου αυτής στη Βουλή των Αντιπροσώπων πριν από τη λήξη του διορισμού του.
3. Ο καθορισμός του ύψους της αποζημίωσης και των συνταξιοδοτικών ωφελημάτων του υφυπουργού.
4. Το ασυμβίβαστο της ιδιότητας του υφυπουργού με καθορισμένα στον προτεινόμενο νόμο αξιώματα.

Στο στάδιο της συζήτησης του νομοσχεδίου ο Υπουργός Εξωτερικών ενημέρωσε την επιτροπή ότι η ανάθεση της συνολικής πολιτικής εποπτείας της Κυπριακής Προεδρίας της Ευρωπαϊκής Ένωσης κατά το πρώτο εξάμηνο του έτους 2026 σε αξιωματούχο ο οποίος θα έχει την αποκλειστική ευθύνη για την επαρκή ενημέρωση και τον συντονισμό των υπηρεσιών της Κυπριακής Δημοκρατίας αποτελεί βασική προϋπόθεση για την επιτυχή έκβαση του όλου έργου. Ειδικότερα, όπως ανέφερε ο ίδιος, η ανάληψη της εν λόγω προεδρίας απαιτεί πρόσθετες ειδικές υποχρεώσεις, σε ό,τι αφορά την εκπροσώπηση της Δημοκρατίας σε πολιτικό επίπεδο στο Συμβούλιο Γενικών Υποθέσεων της Ευρωπαϊκής Ένωσης, στο Ευρωπαϊκό Κοινοβούλιο και σε άλλα θεσμικά όργανα της Ευρωπαϊκής Ένωσης. Περαιτέρω, ανέφερε ότι έχει ληφθεί υπόψη η θετική εμπειρία της Κυπριακής Προεδρίας της Ευρωπαϊκής Ένωσης κατά το έτος 2012 και στόχος της κυβέρνησης είναι όπως η Κυπριακή Προεδρία του έτους 2026 είναι πιο επιτυχημένη από την προηγούμενη.

Στο πλαίσιο της εξέτασης του νομοσχεδίου την επιτροπή απασχόλησε το θέμα της ενημέρωσης της Βουλής των Αντιπροσώπων από τον υφυπουργό για την πορεία των θεμάτων που άπτονται των αρμοδιοτήτων του, δυνάμει των διατάξεων του προτεινόμενου νόμου. Συναφώς, η επιτροπή αποφάσισε όπως περιληφθεί σχετική πρόνοια στο νομοσχέδιο, ώστε ο υφυπουργός να παρίσταται στη Βουλή για σκοπούς ενημέρωσής της οποτεδήποτε του ζητηθεί.

Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου όπως αυτό έχει τροποποιηθεί, σύμφωνα με τα πιο πάνω, κατά τη συζήτησή του στην ολομέλεια του σώματος.

21η Νοεμβρίου 2023

Αρ. Φακ: 23.01.064.151-2023

ΠΚ/ΧΧ/ΓΧ